Malema vaar uit teen Johann RupertMalema tydens die byeenkoms in Khayelitsha. Foto: @4everSiya/Twitter Julius Malema, leier van die Ekonomiese Vryheidsvegters (EFF), het die sakemagnaat Johann Rupert daarvan beskuldig dat hy die ANC en die DA beheer, berig die Sunday Times. Malema beweer ook dat Rupert die skuld moet kry vir sy belasting en politieke probleme. “Die ANC en die DA is een ding. Hulle stem saam oor alles. Die ANC is ŉ swart DA en die DA is ŉ wit ANC. Almal word deur Rupert en sy vriende beheer,” het Malema aan ondersteuners tydens ŉ byeenkoms in Khayelitsha in Kaapstad gesê. Malema het aan die skare gesê dat Rupert wou gehad het die ANC moes met hom afreken toe hy nog die jeugliga se leier was. Hy het ook gesê Rupert beheer die Suid-Afrikaanse Inkomstediens. “Rupert het gesê die ANC-jeugliga is soos ŉ irriterende muskiet in ŉ vertrek en dat dit Doom nodig het.” President Jacob Zuma het die ‘Doom’ geword. Die Sunday Times berig dat Rupert onbeheersd begin lag het toe hy om kommentaar genader is oor Malema se uitlatings. “Het hy regtig, regtig dit gesê?” het Rupert gevra. Hy het aan de koerant gesê hy befonds nie die ANC of die DA nie.